钦定古今图书集成/方舆汇编/职方典/第1361卷 > 廉州府星野考 府志
## 钦定古今图书集成/方舆汇编/职方典/第1361卷 > 廉州府星野考 府志

府总

廉州，古粤地。属鹑尾之次，翼轸之分野。

自《张》十五度，至《轸》九度。

南越之地，自迁、固皆以为属星纪，牛、女之分。惟唐僧一行谓“韶、广、封、梧、藤、罗、高、雷，南及珠、厓，自此而东为星纪，其西属鹑尾。” 宋欧阳修《唐书》谓“自昭象、龚、绣容及合以西为鹑尾之墟。” 故明朝《清类天文》及《一统志》皆以合浦属翼、轸、合、楚分。按《地志》有以广东为扬州南境，广西为荆州南境，梧逾高凉之北浦，绕浔、邕之“南，藤梧封以东为牛、女” ，则“合浔、邕” 当为“翼、轸” ，诸说不同，但考宋熙宁八年十月，彗星见轸，未几交趾陷钦、合、邕三州，则廉在轸也明矣。明万历三十五年九月，彗星见轸，至十二月交趾复陷钦州，钦在轸也，亦明矣。